4. pielikums

Ministru kabineta

2016. gada 1. marta

noteikumiem Nr. 131

**Informācija, kas iekļaujama drošības pārskatā**

1. Drošības pārskatā norāda informāciju, kuru atbilstoši šo noteikumu 3. pielikumam ietver rūpniecisko avāriju novēršanas programmā, šajā pielikumā minēto informāciju, kā arī papildinformāciju, ja atbildīgā persona to uzskata par nepieciešamu.

2. Drošības pārskatā atbildīgā persona:

2.1. pamato objekta drošības pārvaldības sistēmas atbilstību šo noteikumu prasībām;

2.2. norāda, ka, projektējot, būvējot, ekspluatējot vai apkalpojot objektu vai ar tā darbību saistīto infrastruktūru, ir ievēroti nepieciešamie drošības pasākumi (tai skaitā būvju, aprīkojuma vai infrastruktūras konstrukcijas un materiāli ir izvēlēti un izbūvēti, ņemot vērā slodzes normālas ekspluatācijas apstākļos un nevēlama notikuma vai rūpnieciskās avārijas gadījumā);

2.3. norāda, ka nozīmīgākie riski ir identificēti un ir veikti nepieciešamie pasākumi, lai novērstu rūpnieciskās avārijas vai šādu avāriju gadījumā samazinātu to ietekmi uz cilvēkiem un vidi;

2.4. norāda ziņas par objekta civilās aizsardzības plānu, kas nodrošina nepieciešamo informāciju ārpusobjekta civilās aizsardzības plāna izstrādāšanai un dod iespēju veikt nepieciešamos pasākumus rūpniecisko avāriju laikā;

2.5. ņemot vērā identificētos rūpnieciskās avārijas riskus, norāda tādu informāciju par objekta iespējamo negatīvo ietekmi uz tā apkārtni, kura var ietekmēt lēmumu par jaunu būvju celšanu vai citu darbību sākšanu objekta apkārtnē;

2.6. norāda drošības pārskata precizēšanas un papildināšanas kārtību;

2.7. norāda, vai objekts teritoriju plānojumos ir iezīmēts kā paaugstinātas bīstamības objekts un vai teritoriju plānojumos objektam ir noteikta aizsargjosla, teritorijas izmantošanas ierobežojumi vai citi riska samazināšanas pasākumi atbilstoši aizsargjoslas reglamentējošo normatīvo aktu un šo noteikumu VIII nodaļas prasībām.

3. Drošības pārskatā sniedz informāciju par objekta izvietojumu un vides un objekta apkārtnes raksturojumu, norādot:

3.1. objekta ģeogrāfisko izvietojumu, atrašanās vietas adresi, kā arī zemes gabala kadastrālo apzīmējumu;

3.2. meteoroloģiskos apstākļus objekta apkārtnē (tai skaitā valdošo vēju virzienu un ātrumu, citus meteoroloģiskos apstākļus un iespējamās dabas katastrofas, ja tās var palielināt rūpnieciskās avārijas bīstamību vai padarīt smagākas tās sekas);

3.3. objekta apkārtnes hidroloģiskos apstākļus (piemēram, maksimālo un minimālo ūdens līmeni ūdenstecē), kā arī objekta apkārtnes ģeoloģiskā un hidroģeoloģiskā stāvokļa raksturojumu;

3.4. informāciju par iepriekšējo objekta un tā apkārtnes teritorijas izmantošanu (tai skaitā ziņas par agrāk ekspluatētiem objektiem, kuros ir vai ir bijušas bīstamās vielas, vai par bīstamo atkritumu poligoniem vai izgāztuvēm, ja tās var izraisīt rūpniecisko avāriju vai padarīt smagākas tās sekas);

3.5. informāciju par gāzes vai naftas cauruļvadiem, bīstamo kravu pārvadājumiem pa dzelzceļu vai autoceļu, citiem objektiem vai darbībām objekta apkārtnē (norādot attālumu līdz tiem), kas var izraisīt domino efekta risku, rūpniecisko avāriju vai padarīt smagākas tās sekas;

3.6. informāciju par objekta apkārtnes teritoriju, kuru var ietekmēt rūpnieciskā avārija:

3.6.1. informāciju par dabas teritorijām, kurām var tikt nodarīts kaitējums rūpnieciskās avārijas gadījumā (to skaitā informāciju par virszemes un pazemes ūdeņiem, īpaši aizsargājamām dabas teritorijām, mikroliegumiem un aizsargjoslām, kā arī aizsargājamām sugām un biotopiem);

3.6.2. informāciju par apstādījumu teritorijām;

3.6.3. dzīvojamās un publiskās apbūves un publiskās ārtelpas teritorijām, norādot iedzīvotāju, nodarbināto un apmeklētāju blīvumu un skaitu, kā arī informāciju par valsts aizsargājamiem kultūras pieminekļiem;

3.6.4. rūpnieciskās un tehniskās apbūves teritorijām, tai skaitā par objektiem un citām darbības vietām, kurās var izraisīties domino efekts;

3.6.5. prasības teritorijas izmantošanai saskaņā ar pašvaldības teritorijas plānojumu.

4. Drošības pārskatam pievieno:

4.1. objekta plānu mērogā 1:500 vai 1:1000, kurā norādītas būves, galvenās inženiertehniskās komunikācijas, infrastruktūras un iekārtas;

4.2. objekta atrašanās vietas karti mērogā vismaz 1:10000, kurā norādīts apkārtējo teritoriju zemes izmantošanas veids, apkārtnes ūdensteces un ūdenstilpes, īpaši aizsargājamās dabas teritorijas un mikroliegumi, aizsargjoslas, transporta un inženiertīklu maģistrāļu, apkārtējo objektu, sabiedrisko un dzīvojamo ēku apbūves teritoriju izvietojums;

4.3. tehnoloģisko shēmu, kurā norādītas ierīces, kontroliekārtas un mērinstrumenti tehnoloģisko operāciju drošības nodrošināšanai un uzraudzībai;

4.4. objekta un galveno ražošanas, uzglabāšanas un citu tehnoloģisko iekārtu, cauruļvadu (līniju un manifoldu) fotogrāfijas;

4.5. to normatīvo aktu (tai skaitā standartu) un informācijas avotu sarakstu:

4.5.1. kas lietoti, izstrādājot drošības pārskatu, tai skaitā atsauces uz izmantoto programmatūru un kartogrāfisko materiālu;

4.5.2. uz kuriem pamatojoties projektētas un būvētas objekta tehnoloģiskās iekārtas un būves;

4.5.3. uz kuriem pamatojoties projektētas un būvētas iekārtas un būves, kas paredzētas nevēlama notikuma vai rūpnieciskās avārijas novēršanai vai seku likvidēšanai;

4.6. objektā vai līdzīgos objektos notikušu nevēlamu notikumu vai rūpniecisku avāriju aprakstu un analīzi, tai skaitā informāciju par kļūdām drošības pārvaldības sistēmā vai aizsardzības pasākumu neefektivitāti, ja šāda informācija ir pieejama;

4.7. bīstamo ķīmisko vielu un maisījumu drošības datu lapu kopijas;

4.8. sabiedriskās apspriešanas protokolu, ja nepieciešams.

5. Objekta plānā norāda:

5.1. bīstamo vielu uzglabāšanas laukumus, nojumes, tvertnes, tilpnes vai rezervuārus (turpmāk – rezervuāri), norādot rezervuāru skaitu, katra rezervuāra tilpumu, rezervuāru kopējo tilpumu un attālumus starp sprādzienbīstamu, uzliesmojošu, viegli uzliesmojošu vai īpaši viegli uzliesmojošu bīstamo vielu rezervuāriem;

5.2. tehnoloģiskās būves, līnijas, iekārtas un aprīkojuma (tai skaitā cauruļvadus, to izmērus, attālumus starp iekārtām vai to daļām, kurās var izraisīties negadījums, kā arī bīstamo vielu daudzumu tajās);

5.3. bīstamās iekārtas;

5.4. ārpus telpām izvietotās ugunsgrēka trauksmes ierīces;

5.5. ugunsgrēka dzēšanas iekārtas, ugunsdzēsības ūdensapgādes avotus (ugunsdzēsības hidrantus, ūdenskrātuves un citus ūdens ņemšanas avotus ar norādītiem piebraukšanas ceļiem pie tiem un ūdens ņemšanas vietām ugunsdzēsības automobiļiem);

5.6. citas iekārtas un būves, kas paredzētas nevēlama notikuma vai rūpnieciskās avārijas seku ierobežošanai vai likvidēšanai (piemēram, rezerves rezervuārus, norobežotājvaļņus);

5.7. avārijas izejas un evakuācijas ceļus objekta teritorijā;

5.8. objekta administratīvās telpas;

5.9. bīstamo kravu pārvadājumiem paredzēto autocisternu un dzelzceļa cisternu pagaidu novietošanas laukumus un objektam piederošos dzelzceļa atzarojumus, dokus un izkraušanas piestātnes šī objekta apkalpošanai.

6. Drošības pārskatā sniedz to objekta iekārtu un darbību uzskaitījumu, kas varētu radīt rūpniecisko avāriju bīstamību un to teritoriju un zonu aprakstu, kurās varētu notikt avārijas.Informācijā par objektu un tajā esošajām iekārtām norāda:

6.1. iekārtu, darba metožu un tehnoloģisko procesu raksturojumu un aprakstu, bīstamo vielu daudzumu noliktavās, ražošanas, uzglabāšanas vai citās tehnoloģiskajās iekārtās, cauruļvados (līnijās un manifoldos), autocisternās un dzelzceļa cisternās, kas atrodas vai var atrasties objekta teritorijā vai objektam piederošā dzelzceļa atzarojumā, dokos, izkraušanas piestātnēs šī objekta apkalpošanai, uz mola vai līdzīgās būvēs (arī peldošās), kas nepieciešamas objekta darbībai;

6.2. izejvielu, palīgmateriālu, starpproduktu, blakusproduktu, atkritumu un produkcijas aprakstu;

6.3. rūpniecisko avāriju bīstamības un riska avotu aprakstu (norādot ārējos riska avotus) un bīstamības analīzi;

6.4. objektu un tajā esošo tehnoloģisko iekārtu un būvju izvērtējumu no cilvēka un vides drošības viedokļa;

6.5. informāciju par procesa tehnisko drošumu un ekspluatācijas drošību;

6.6. kontroliekārtu un mērinstrumentu raksturojumu, kā arī informāciju par tehnoloģisko operāciju drošības uzraudzību visā ražošanas procesā;

6.7. informāciju par iekārtu un sistēmu iespējamu nepareizu darbību (piemēram, par elektrostatisko lādiņu uzkrāšanos, rezervuāru vai cauruļvadu sieniņu bojājumiem vai citām tehnoloģiskām, būvniecības vai objekta teritorijas plānojuma nepilnībām, kas var veicināt rūpniecisko avāriju vai padarīt smagākas tās sekas);

6.8. objekta ekspluatācijā nepieciešamā roku darba apjoma un darbinieku kļūdas iespējamības analīzi;

6.9. informāciju par paredzētajiem profilaktiskajiem un preventīvajiem pasākumiem, kas nodrošina drošu ražošanas procesu, novērš rūpnieciskās avārijas iespējamību vai samazina tās sekas, kā arī šo pasākumu lietderīguma un iedarbīguma analīzi;

6.10. informāciju par tehnoloģisko iekārtu un palīgiekārtu palaišanu, apstādināšanu un apkalpošanu, par tehnisko apkopju biežumu un ilgumu, kā arī par veiktajiem aizsardzības pasākumiem vai to nepieciešamību (piemēram, par aizsardzību no vibrācijas);

6.11. informāciju par darbībām, kas jāveic nevēlamu notikumu gadījumos, minot attiecīgas instrukcijas;

6.12. informāciju par tehnoloģiskā procesa energoapgādi – enerģijas avotiem un to parametriem, iespējamiem enerģijas padeves pārtraukumiem un alternatīvajiem enerģijas avotiem, kurus paredzēts izmantot rūpnieciskās avārijas un enerģijas padeves pārtraukuma gadījumā;

6.13. informāciju par būvēm un iekārtām, kuras paredzēts demontēt, un to nojaukšanas termiņiem, ja to demontāža vai nojaukšana saistīta ar rūpniecisko avāriju risku.

7. Drošības pārskatā norāda šādu informāciju par bīstamajām vielām:

7.1. tirdzniecības nosaukums un nosaukums saskaņā ar Starptautiskās teorētiskās un praktiskās ķīmijas apvienības (IUPAC) nomenklatūru, ķīmiskās vielas identifikators, piemēram, reģistrācijas numurs Ķīmijas referatīvajā žurnālā (CAS numurs), empīriskā formula un tīrības pakāpe, bet maisījumiem – to sastāvdaļas;

7.2. maksimālie un vidējie daudzumi objektā;

7.3. izvietojums objektā un daudzums tehnoloģiskā procesa shēmā, kā arī tas, vai viela ir izejviela, starpprodukts, palīgprodukts, gala produkts, blakusprodukts vai atkritumi un vai tā var rasties nevēlamu notikumu rezultātā;

7.4. fizikālās un ķīmiskās īpašības, kā arī agregātstāvoklis normālos darba apstākļos un iespējamos avārijas apstākļos;

7.5. iespējamās ķīmiskās reakcijas un vielu savstarpējā iedarbība, kas var izraisīt nevēlamu notikumu vai rūpniecisko avāriju vai padarīt smagākas tās sekas;

7.6. aizdegšanās, uzliesmojuma un pašuzliesmošanas (pašaizdegšanās) temperatūra, degtspēja, sprādzienbīstamās koncentrācijas un šo koncentrāciju temperatūru robežas;

7.7. korozivitātes raksturojums (īpaši rezervuāru un cauruļvadu materiāliem);

7.8. toksikoloģisko un ekotoksikoloģisko īpašību raksturojums, kā arī tiešas iedarbības draudi cilvēkam vai videi iespējamos rūpniecisko avāriju apstākļos;

7.9. kaitīgā iedarbība, kuras simptomi var parādīties pēc kāda laika (palēninātas iedarbības riski jeb aizkavētā ietekme), un šādas iedarbības riska raksturojums cilvēkam vai videi;

7.10. ķīmiskās vielas vai maisījuma klasifikācija saskaņā ar regulu Nr. 1272/2008.

8. Esošajiem objektiem vai objektiem, kas ir nodoti ekspluatācijā, norāda ziņas par bīstamajām vielām objektā. Šīm ziņām jābūt iegūtām un apkopotām (turpmāk – bīstamo vielu inventarizācijas dati) ne agrāk kā sešus mēnešus pirms drošības pārskata iesniegšanas. Objektiem, kas nav nodoti ekspluatācijā, norāda plānotos bīstamo vielu daudzumus.

9. Drošības pārskatā norāda tehnoloģiskos, ugunsdrošības, darba drošības, pirmās palīdzības un neatliekamās medicīniskās palīdzības, civilās aizsardzības un vides aizsardzības pasākumus, lai samazinātu vai novērstu kaitējumu, ko attiecīgās bīstamās vielas var radīt.

10. Drošības pārskatā sniedz informāciju par veiktajiem skaitliskajiem riska novērtējumiem, kas satur detalizētus aprakstus par rūpniecisko avāriju riska scenārijiem un to iestāšanās varbūtību vai apstākļiem, kādos tās var notikt, pamato izvēlētos pieņēmumus un riska analīzes metodes, ievērojot identificētos rūpnieciskās avārijas riskus, bīstamo vielu īpašības un daudzumus un tehnoloģiskā procesa apstākļus, kā arī pamato un analizē riska scenārijus, katram rūpnieciskās avārijas attīstības variantam (riska scenārijam) ņemot vērā:

10.1. iespējamos iekšējos un ārējos nevēlamo notikumu cēloņus, tai skaitā:

10.1.1. objekta iekārtas darbības (ekspluatācijas) radītus cēloņus;

10.1.2. ārējos tehnogēnos (antropogēna rakstura) cēloņus;

10.1.3. nevēlamas dabas parādības un dabas katastrofas, piemēram, zemestrīces vai plūdus;

10.2. prognozēto bīstamās vielas noplūdes vietu un apjomu, kā arī aprēķināto noplūdes piesārņojuma koncentrāciju vai citu veidu kaitīgās iedarbības izplatību un bīstamību;

10.3. nevēlamu notikumu iestāšanās varbūtību, nosacījumus vai apstākļus;

10.4. laikposmu, kurā nevēlamais notikums var pārvērsties rūpnieciskā avārijā;

10.5. iekšējos un ārējos faktorus, kuri var veicināt vai aizkavēt nevēlamu notikumu attīstību;

10.6. iespējamo savstarpējo nevēlamo ietekmi starp bīstamajām vielām dažādās tehnoloģiskajās iekārtās vai būvēs (lokālos domino efektus);

10.7. plānotos riska samazināšanas pasākumus, tai skaitā pasākumus, kas samazina rūpnieciskās avārijas straujas attīstības iespējamību.

11. Drošības pārskatā vienam no līdzīgu nevēlamu notikumu attīstības variantiem un katram atšķirīgu nevēlamu notikumu attīstības variantam, kas var izraisīt rūpniecisko avāriju, izvērtē avārijas iespējamās sekas un salīdzina tās ar šo noteikumu 8. pielikumā minētajiem kritērijiem, kā arī norāda:

11.1. iespējamo rūpnieciskās avārijas nevēlamo ietekmi uz cilvēka dzīvību, veselību vai vidi nelabvēlīgos notikumu attīstības un ārējo faktoru ietekmes apstākļos;

11.2. iespējamo rūpnieciskās avārijas nevēlamās iedarbības izplatības attālumu;

11.3. teritoriju, kuru ietekmēs rūpnieciskā avārija:

11.3.1. sniedzot apdraudēto dzīvojamo ēku apbūves teritoriju, mācību, veselības aprūpes, sabiedrisko un citu iestāžu un būvju un transporta maģistrāļu ar intensīvu cilvēku vai transporta kustību, kā arī objektu, uz kuriem attiecas šie noteikumi, un darbības vietu, kuros veic darbības ar bīstamajām vielām, shematisku attēlojumu uz kartes;

11.3.2. izmantojot aktuālākos Latvijas Ģeotelpiskās informācijas aģentūras datus, attēlo šā pielikuma 11.3.1. apakšpunktā minēto informāciju uz topogrāfiskās pamatnes vai ortofotokartes, ja par šādi attēlotas informācijas nepieciešamību ir norādījusi attiecīgā pašvaldība.

12. Ja, izvērtējot rūpnieciskās avārijas risku, atbildīgā persona konstatē, ka nepieciešamas pārmaiņas drošības pārvaldības sistēmā vai jāveic citi rūpnieciskās avārijas riska samazināšanas pasākumi, šīs pārmaiņas vai pasākumus un to izpildes termiņus norāda drošības pārskatā.

13. Drošības pārskatā raksturo un analizē tehnoloģisko iekārtu un procesu drošību un avāriju izplatību ierobežojošās iekārtas, tai skaitā:

13.1. iekārtu un aprīkojuma tehniskos parametrus (it īpaši tām iekārtām un aprīkojumam, kuru izmanto objektu drošības garantēšanai), procesa vadības un iekārtu apstādināšanas sistēmas;

13.2. procesa drošībai lietotos pasākumus un ierīces (piemēram, procesa kontroles sistēmu, objekta apziņošanas un trauksmes sistēmu, automātisko ugunsgrēka atklāšanas un trauksmes iekārtu, pretkorozijas pasākumus, drošības vārstu lietošanu);

13.3. automātiskās ugunsaizsardzības iekārtas, citus pasākumus un iekārtas, kas paredzētas ugunsdrošībai, ugunsdzēsībai vai aizsardzībai pret iespējamu sprādzienu, to tehniskos parametrus;

13.4. iekārtas un aprīkojums, kas samazina rūpnieciskās avārijas iespējamību, ierobežo vai samazina šādas avārijas seku smagumu (tai skaitā slēgvārstu, detektoru, ūdens izsmidzināšanas ierīču, ugunsgrēka dzēšanai lietotā ūdens savākšanas sistēmas, inerto gāzu, piemēram, slāpekļa lietošanu), kodolīgi raksturojot apstākļus, kādos šīs ierīces vai iekārtas paredzēts izmantot;

13.5. avāriju izplatību ierobežojošās iekārtas, avārijas noplūžu savākšanas iekārtas un rezervuārus, aizsargvaļņus, avārijas piesārņojuma noteikšanas ierīces un citas cilvēka drošībai vai vides aizsardzībai paredzētas iekārtas, aprīkojums un pasākumi.

14. Drošības pārskatā sniedz kopsavilkumu par objekta apziņošanas un trauksmes sistēmu, iesaistāmajiem resursiem, plānotajiem un veiktajiem tehniskajiem un organizatoriskajiem pasākumiem, par kuriem nepieciešama informācija, sastādot objekta civilās aizsardzības plānu, un raksturo objekta civilo aizsardzību:

14.1. norādot objekta civilās aizsardzības struktūru, norīkotos atbildīgos darbiniekus (piemēram, vides aizsardzības, darba aizsardzības, civilās aizsardzības jomā), darba organizāciju un darbinieku pienākumus normālas ekspluatācijas apstākļos un avāriju gadījumos, kā arī objekta civilās aizsardzības (operatīvo) vienību struktūru un pienākumus;

14.2. norādot svarīgākos pasākumus, kas jāveic tiešu rūpnieciskās avārijas draudu un rūpnieciskās avārijas vai katastrofas gadījumā;

14.3. aprakstot objekta apziņošanas un trauksmes sistēmu un norādot objektā ierīkotās trauksmes izziņošanas ierīces un trauksmes signālus, kā arī objekta darbinieku un apdraudētajā zonā esošo cilvēku brīdināšanu par draudiem, informācijas sniegšanu par aizsardzības pasākumiem un evakuācijas kārtību;

14.4. aprakstot objektā un ārpus objekta iesaistāmos resursus un materiālās rezerves;

14.5. norādot sadarbības kārtību ar Valsts ugunsdzēsības un glābšanas dienestu un citiem avārijas dienestiem.

15. Drošības pārskatā norāda:

15.1. juridiskās vai fiziskās personas, kas sagatavojušas šo pārskatu, un viņu kvalifikāciju;

15.2. kur un kad vai kādā veidā drošības pārskats pieejams sabiedrībai;

15.3. informāciju par to, kad un kādā veidā drošības pārskatā sniegtā informācija darīta zināma darbiniekiem;

15.4. kur tas tiek glabāts, ņemot vērā, ka drošības pārskatam kopā ar objekta civilās aizsardzības plānu jābūt viegli pieejamam Valsts ugunsdzēsības un glābšanas dienestam, citiem operatīvajiem un avārijas dienestiem un objekta civilās aizsardzības (operatīvām) vienībām rūpnieciskās avārijas vai tās tiešu draudu gadījumā.

Vides aizsardzības un
reģionālās attīstības ministrs Kaspars Gerhards